প্রাথমিকে ৩২ হাজার চাকরি বাতিল মামলার শুনানি আগামী সপ্তাহে

কলকাতা: প্রাথমিকের ৩২ হাজার শিক্ষকের চাকরি (Primary Teachers Job Cancel Case) খারিজ মামলার শুনানি দিন ঘোষণা করল কলকাতা হাইকোর্ট (Calcutta High Court)। আগামী ২৮ এপ্রিল থেকে এই মামলার শুনানি শুরু করবে ডিভিশন বেঞ্চ। এর আগে ৭ এপ্রিল মামলাটির শুনানি হওয়ার কথা ছিল। কিন্তু মামলা থেকে সরে গিয়েছিলেন কলকাতা হাইকোর্টের বিচারপতি সৌমেন সেন। ফলে ৩২ হাজার প্রাথমিক শিক্ষকের চাকরি বাতিল মামলায় বেঞ্চ বদল হয়। ওই মামলায় স্থির হয় নতুন বেঞ্চ। শুনানির নতুন তারিখ নির্ধারণ করা হল। বিচারপতি তপোব্রত চক্রবর্তীর ডিভিশন বেঞ্চে আজ মামলা কারীদের তরফে দৃষ্টি আকর্ষণ করা হয়। হাইকোর্ট সূত্রে খবর, বিচারপতি তপোব্রত চক্রবর্তীর ডিভিশন বেঞ্চ প্রাথমিকে ৩২ হাজার চাকরি বাতিলের মামলা শুনবে। ডিভিশন বেঞ্চ জানিয়েছে ২৮ এপ্রিল শুনানি শুরু হবে।

উল্লেখ্য, ২০১৬ সালে নিয়োগ হয় রাজ্যের বিভিন্ন প্রাথমিক স্কুলে। সেই নিয়োগে ব্যাপক দুর্নীতির অভিযোগ উঠেছে। ২০২৩ সালের মে মাসে কলকাতা হাইকোর্টের তৎকালীন বিচারপতি অভিজিৎ গঙ্গোপাধ্যায় ৩২ হাজার প্রাথমিক শিক্ষকের চাকরি বাতিলের নির্দেশ দিয়েছিলেন। সেই নির্দেশের বিরুদ্ধে ডিভিশন বেঞ্চে আপিল করেছিল রাজ্য। গত সোমবার প্রাথমিকের চাকরি বাতিল মামলার শুনানি বিচারপতি সেন এবং বিচারপতি স্মিতা দাস দে’র ডিভিশন বেঞ্চে হওয়ার কথা ছিল। কিন্তু বিচারপতি সেন সরে দাঁড়ানোয় জটিলতা তৈরি হয়। পিছিয়ে যা এই মামলার শুনানি। কবে কোন বেঞ্চে এই মামলা যায় তা নিয়ে বিস্তর জল্পনা ছিল। মামলাকারীদের তরফে আইনজীবী ফিরদৌস শামিম আদালতের দৃষ্টি আকর্ষণ করেছিলেন। অবশেষে সোমবার মামলার পরবর্তী শুনানির দিন। এখন বিচারপতি চক্রবর্তীর ডিভিশন বেঞ্চে শুনানি হবে।